Szám: 1-1/2024. 5. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. január 31-i, nyilvános, rendes ülésére**

**Tárgy:** A Zalaszentgróti Napköziotthonos Óvoda - Bölcsőde Alapító Okiratának módosítása

**Tisztelt Képviselő-testület!**

Az államháztartásról szóló 2011. évi CXCV. törvény 9. § a) pontja szerint – ha törvény eltérően nem rendelkezik – a költségvetési szerv irányítása többek között az alapító okirat elfogadására és módosítására vonatkozó hatáskör gyakorlását jelenti.

Ennek megfelelően Zalaszentgrót Város Önkormányzatának Képviselő-testülete, mint a Zalaszentgróti Napköziotthonos Óvoda – Bölcsőde (a továbbiakban: Intézmény) irányító szerve jogosult az intézmény alapító okiratának módosítására, amelyre a legutóbbi alkalommal a 2022. augusztus 26-i képviselő-testületi ülésen meghozott 96/2022. (VIII. 26.) számú határozattal került sor.

A pedagógusok új életpályájáról szóló 2023. évi LII. törvény (a továbbiakban: Púétv.) – lépcsőzetes hatálybalépéssel – 2023. július 01. napján lépett hatályba. A Púétv. és annak végrehajtási rendelete alapján a nevelési-oktatási intézményben eddig közalkalmazotti jogviszony keretében foglalkoztatottak jogviszonya – amennyiben akként nyilatkoztak, hogy azt elfogadják – köznevelési foglalkoztatotti jogviszonyra alakult át. Ezen változás az Alapító Okirat alábbi pontjainak módosítását teszi szükségessé:

* Az Intézmény Alapító Okiratának 5. 1. pontja határozza meg a vezető kinevezésére vonatkozó rendelkezéseket. A foglalkoztatási jogviszonyváltásra vonatkozó változás miatt (közalkalmazotti jogviszony helyett köznevelési foglalkoztatási jogviszony) szükséges a fenti pont módosítása.
* Az Intézmény Alapító Okiratának 5. 2. pontjában foglalt táblázata kötelező jelleggel tartalmazza a költségvetési szerv alkalmazásában álló személyek foglalkoztatási jogviszonyát, valamint a foglalkoztatási jogviszonyt meghatározó jogszabály megjelölését. A fent hivatkozott jogszabályi változás miatt az Alapító Okirat érintett pontjának kiegészítése válik szükségessé.

Az államháztartásról szóló törvény végrehajtásáról szóló 368/2011. (XII. 31.) Korm. rendelet 167/C. § (1) bekezdés d) pontja, valamint (5) bekezdése szerint a költségvetési szerv létesítő okiratát érintő módosítást az alapítói jogokat gyakorló szerv az alapító okirat módosítását tartalmazó okirat, valamint a módosításokkal egységes szerkezetbe foglalt alapító okirat csatolásával, a változás-bejelentési kérelem benyújtásával kérheti a Magyar Államkincstártól az adat keletkezésétől, illetve megváltozásától számított 15 napon belül.

A módosító, valamint az egységes szerkezetbe foglalt Alapító Okirat jelen előterjesztés 1.és 2. számú mellékletét képezi.

A Szociális és Humán Ügyek Bizottsága az előterjesztést a 2024. január 25-i ülésén megtárgyalta, a 1/2024. (I. 25.) számú határozatával elfogadta és javasolja a Képviselő-testületnek is elfogadásra.

Kérem a Tisztelt Képviselő-testületet, hogy vitassa meg az előterjesztést és fogadja el a következő határozati javaslatot:

**Határozati javaslat:**

Zalaszentgrót Város Önkormányzata Képviselő-testülete a Zalaszentgróti Napköziotthonos Óvoda - Bölcsőde módosító okiratát, valamint a módosításokkal egységes szerkezetbe foglalt alapító okiratát az előterjesztés 1-2. számú mellékletének megfelelően elfogadja.

A Képviselő-testület felhatalmazza a polgármestert a módosító okirat aláírására, valamint arra, hogy kérelmet nyújtson be a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

A Képviselő-testület felhatalmazza a polgármestert arra, hogy a változás-bejelentési eljárás során felmerülő, elírásból eredő hiányosságokat a Magyar Államkincstár Zala Megyei Igazgatósága részére a törzskönyvi nyilvántartásban való átvezetés érdekében javítsa.

Határidő*:* 2024. február 15.

Felelős*:* Baracskai József polgármester

Dr. Simon Beáta jegyző

**Zalaszentgrót**, 2024. január 26.

**Baracskai József**

polgármester

A határozati javaslat a törvényességi

követelményeknek megfelel.

**Dr. Simon Beáta**

jegyző